KIRJALLINEN KYSYMYS P-0681/01

esittäjä(t): Karin Jöns (PSE) komissiolle

(27. helmikuuta 2001)

Aihe: Saksalaisten lentokuvamittausalan yritysten palvelujen tarjoamisen vapaus

1. Pitääkö paikkansa, että saksalaisilla yrityksillä on velvollisuus todistaa Euroopan laajuisissa, yli 200 000 euron arvoisissa lentokuvamittausalan tarjouskilpailuissa, että niillä on toimipaikka jäsenvaltiossa, jossa tarjouskilpailu järjestetään? Kyse on erityisesti Italiasta ja Kreikasta.

Kyseessä on oikeushenkilö, joka on saksalainen osakeyhtiö ja jolla on toimipaikka vain Saksassa. Yhtiön tavoitteena on saada saksalaisten sopimusten lisäksi sopimuksia myös muista jäsenvaltioista, mikä on välttämätöntä alan kasvaviin kilpailupaineisiin vastaamiseksi. Muista jäsenvaltioista peräisin olevat lentokuvamittausalan yritykset tunkeutuvat Saksan markkinoille ilman, että ne täyttävät edellä mainittua velvollisuutta. Päinvastaisissa tapauksissa saksalaisten yritysten on todistettava, että niillä on toimipaikka Italiassa ja Kreikassa, jotta ne voivat osallistua näissä jäsenvaltioissa järjestettyihin tarjouskilpailuihin.

2. Pitääkö paikkansa, että saksalaisilla yrityksillä on velvollisuus todistaa Euroopan laajuisissa, yli 200 000 euron arvoisissa lentokuvamittausalan tarjouskilpailuissa, että niillä on erityinen lupa kuvauslentoja varten jossakin toisessa jäsenvaltiossa?

Tässä yhteydessä on tärkeää, onko muissa jäsenvaltioissa sallittua vaatia lentokoneiden ohjaamiseen oikeuttavan yleisen luvan lisäksi erityistä kuvamittauslentolupaa erityiskäyttöä varten.

3. Jos komissio vastaa myöntävästi kohtiin 1 ja 2, aikooko se muuttaa voimassa olevaa lainsäädäntöä käytössään olevin keinoin niin, että edellä mainittujen kohtien sisältämät velvoitteet muutetaan edullisiksi saksalaisille yrityksille tai ne poistetaan?

Uusissa yhtenäisissä säännöissä on ennen kaikkea otettava huomioon EY:n perustamissopimuksen 49 artiklan mukainen vapaus tarjota palveluja. Saksalaisten yritysten pitäisi erityisesti voida suorittaa kuvamittauslentoja ilman rajoittavia velvoitteita.

Frederik Bolkesteinin komission puolesta antama vastaus

(3. huhtikuuta 2001)

Komissiolla ei ole tietoja tarjouskilpailuista tai kansallisista lainsäädännöistä, joihin arvoisa parlamentin jäsen viittaa, eikä muitakaan tietoja, joiden perusteella se voisi vahvistaa tai kumota kysymyksessä esitetyt asiat. Jos parlamentin jäsenen käytössä on asiakirjajäljennöksiä tai muita selventävämpiä tietoja, komissio pyytää, että parlamentin jäsen toimittaa ne komissiolle. Komissio tarvitsee käyttöönsä toimien käynnistämisen edellyttämät perustiedot, jotta se voi käynnistää asianomaisia jäsenvaltiota koskevat toimet, joiden tavoitteena on saavuttaa nopeasti konkreettisia ja ratkaisevia tuloksia. Olisi myös tärkeää täsmentää, koskeeko väitetty syrjintä ainoastaan saksalaisia yrityksiä vai ovatko kyseessä muutkin toiseen jäsenvaltioon sijoittautuneet yritykset.

Komissio voi kuitenkin jo tässä vaiheessa sanoa, että tavallisesti sopimuksentekomenettelyissä jo vaatimus siitä, että on todistettava sijoittautumisensa EY:n perustamissopimuksen tarkoittamalla tavalla siihen jäsenvaltioon, jossa hankintaviranomainen sijaitsee, rikkoo EY:n perustamissopimuksessa annettuja periaatteita ja määräyksiä ja erityisesti palvelujen tarjoamisen vapautta koskevia määräyksiä.

Kysymys, onko laillista vaatia erityslupaa ilmakuvauksien edellyttämiin kansallisen alueen ylittäviin lentoihin, näyttää monimuotoisemmalta, koska se koskettaa asianomaisen jäsenvaltion yleiseen järjestykseen ja turvallisuuteen liittyviä olennaisia etukysymyksiä. Vastaaminen tähän kysymykseen vaatii ennalta laajempia tietoja asiasta.